DA moet onthou: Belofte maak skuld | Netwerk24
DA moet onthou: Belofte maak skuld
Die DA het die komende naweek sy federale kongres. Die voorstel in die dik blou boek vol kongresmosies wat Lood se aandag getrek het, is dat die kabinet van 37 ministers tot 15 verminder word.
Inderdaad ’n sinvolle voorstel, maar die DA moet onthou: Belofte maak skuld. En as die party ooit deur ’n koalisie of volstrekte meerderheid aan die bewind kom, gaan Mmusi Maimane agterkom minder ministers is nie so maklik nie. Beroepspolitici soek poste en ampsmotors, en hoe meer ministers, hoe meer faksieleiers – en dit kan ’n party beloon en aan boord hou.
Die federale kongres is by uitstek ’n geleentheid vir die DA om te hergroepeer en te wys die party is die regering in afwagting waarop hy roem. Politieke straatgevegte met vooraanstaande leiers, soos Helen Zille en Patricia de Lille, en die Kaapse waterkrisis het die party geskaad. Dis nou Maimane se geleentheid om te wys hy is inderdaad ’n president in afwagting.
Lyste-seisoen het begin
erwag dat die binnegevegte in alle politieke partye intensief gaan toeneem. Die seisoen vir kandidatelyste het aangebreek en dit is die ongenaakbaarste ba­kleiery van ons hele politieke proses. Geen sittende LP is seker van sy pos nie en moet van voor af ’n pad oopveg met hordes aspirante wat ’n sitplek soek.
Gerugte dat die ANC die verkiesing moontlik wil vervroeg, is net olie op die vuur vir ons beroepspolitici.
RAAKVATTER: Nhlanhla Nene. Hy het openbare ondernemings op ’n lys geplaas wat dit aandui as rooi, oranje of groen. Die groen lys gaan beslis leeg wees as dit beteken “alles is in orde”. Kom ons wag en kyk.
NAT VADOEK: Julius Malema, EFF-leier, of is dit eerder rasieleier? Sy mislukte poging om Athol Trollip as burgemeester van Nelson Mandelabaai te ontsetel het sy politieke plafon blootgelê.
Sommige moedswillige lesers wil nou maar net nie vergeet van Jacob Zuma se herhaaldelike verwysing na die aankoms van Jan van Riebeeck op 6 April 1652 nie, sy datum waarop alle ellendes vir die land begin het. Lood is oorval deur diegene wat nou daarop wys dit is ironies dat Zuma se hofsaak juis op 6 April begin. “Jan van Riebeeck land op 6 April 1652 in die Kaap en Zuma se skip begin op 6 April 2018 sink,” skryf Sandra DeRoubaix van Hoedspruit.
Sandra se koffiebeker is reeds op pad Hoedspruit toe. Stuur bydraes na lood@beeld.com of SMS dit na 45571 met die woord Lood vooraan om ook ’n beker te wen.